
Mae lliw gwahanol gan bob thema er mwyn i chi allu dod o hyd i bethau yn y llyfr yn hawdd.

Mae termau daearyddol pwysig yn cael eu nodi mewn teip coch trwm. Gallwch wirio ystyr y geiriau hyn yn yr eirfa yng nghefn y llyfr ac ehangu eich geirfa ddaearyddol.

Mae cysyniadau daearyddol yn cael eu disgrifio mewn blychau wedi’u lliwio. Byddwch yn gweld bod y cysyniadau pwysig hyn yn ymddangos mewn mwy nag un bennod yn y llyfr.

Mae ffotograffau yn dangos sut mae lleoedd go iawn yn edrych. Mae’r ffotograff hwn yn dangos Mumbai – lle unigryw. Ond mae’r ffotograff yn dangos rhai nodweddion sy’n gyffredin yn nhirweddau trefol llawer o ddinasoedd mewn NICs. Dylech astudio’r ffotograffau’n fanwl. Beth gallwch chi ei ddysgu am ddinasoedd mewn NICs o’r ffotograff hwn?

Mae ffeiliau ffeithiau yn ffordd hawdd o ddysgu rhai ffeithiau a ffigurau am leoedd go iawn.

Mae mapiau, graffiau a thablau data fel hwn yn darparu tystiolaeth o gyflwr y byd. Mae meddwl fel daearyddwr yn golygu bod angen i chi chwilio am batrymau a thueddiadau yn y dystiolaeth hon.

Bydd y gweithgareddau yn eich gorfodi i feddwl yn ofalus am y wybodaeth ddaearyddol sydd wedi’i chyflwyno yn y ffotograffau, y mapiau, y graffiau a’r tablau ar y dudalen. Bydd cwblhau’r gweithgareddau yn helpu i fagu eich hyder daearyddol a’ch gallu i ddisgrifio nodweddion, sylwi ar batrymau a thueddiadau ac esbonio pam mae pethau’n digwydd.

Gweithgareddau a fydd yn cymryd mwy o amser yw’r tasgau gwaith ymholi. Mae rhai ohonyn nhw’n gofyn am ragor o waith ymchwil neu drafod. Bydd llawer ohonyn nhw’n gofyn am eich barn ac yn meithrin eich sgiliau dadansoddi, gwerthuso a phenderfynu. Bydd y tasgau hyn yn eich annog i ymholi wrth ddysgu ac yn eich helpu i feddwl fel daearyddwr.

Mae ymholiadau gwaith maes yn cael eu disgrifio ar dudalennau sydd â chefndir lliw ac olion traed ar dop a gwaelod y dudalen. Mae rhai tudalennau’n canolbwyntio ar sut i ddefnyddio dulliau gwaith maes penodol er mwyn casglu neu gyflwyno data – fel y dudalen hon sy’n disgrifio’r defnydd o drawslun i gasglu data mewn ecosystem twyni tywod. Mae tudalennau gwaith maes eraill yn darparu cyngor ar strategaethau samplu, mesur llifoedd ac ymchwilio i gysyniadau fel lle.

Mae cydnabyddiaeth ffotograffau ar dudalen 322.


THEMA 1 Tirweddau a phrosesau ffisegol

Pennod 1 Tirweddau nodedig

Tirweddau’r uwchdir yn y DU

Mae tirweddau’r uwchdir yn y DU yn ardaloedd o fynydd-dir neu weundir, sy’n uchel uwchben caeau caeedig o dir ffermio. Yn is i lawr, mae’r ardaloedd hyn yn cynnwys dyffrynnoedd afonydd. Yn y rhain, mae tir ffermio’n cael ei ddiffinio gan ffiniau caeau ac mae pobl wedi adeiladu aneddiadau. Yn wahanol i’r disgwyl, nid yw pob uwchdir yr un fath. Mae tirweddau’r uwchdir yn amrywio o ardal i ardal yn sgil ffactorau fel y rhai canlynol:


•  daeareg;

•  sut mae’r aneddiadau a’r ffermio wedi effeithio ar y ffordd mae’r tir wedi cael ei ddefnyddio;

•  prosesau naturiol yn y gorffennol (fel erydu gan iâ yn ystod yr oes iâ ddiwethaf) a phrosesau naturiol presennol (fel erydu gan afonydd);

•  y math o lystyfiant sydd yn yr ardal.

Allwedd

Tirweddau mynyddoedd a dyffrynnoedd gyda llethrau serth a llynnoedd

Tirweddau llwyfandiroedd a dyffrynnoedd sydd wedi ffurfio yn sgil erydiad cerrig llaid gwan, gyda’r tywodfeini a’r calchfeini cryf yn ffurfio sgarpiau a llwyfandiroedd

Lledaeniad yr iâ 22,000 o flynyddoedd yn ôl

Ffigur 1 Y mathau o dirweddau‘r uwchdir yn y DU a lledaeniad yr iâ pan oedd iâ ar gynnydd y tro diwethaf 22,000 o flynyddoedd yn ôl.




[image: ] http://mapapps2.bgs.ac.uk/quaternary/home.html – map rhyngweithiol o’r DU gan Arolwg Daearegol Prydain (ADP) yn dangos gwahanol fathau o dirweddau.

Ffigur 2 Tirwedd mynyddoedd a dyffrynnoedd yn Ardal y Llynnoedd.

Gweithgareddau


1  a)  Defnyddiwch Ffigur 1 i ddisgrifio dosbarthiad:




         i)   tirweddau mynyddoedd a dyffrynnoedd;

         ii)  tirweddau llwyfandiroedd a dyffrynnoedd.




    b)  Beth rydych chi’n ei sylwi am y berthynas rhwng y mathau hyn o dirweddau a lledaeniad yr iâ?

2  a)  Disgrifiwch y dirwedd yn Ffigur 2.

    b)  Pa arweddion sy’n gwneud y dirwedd hon yn arbennig?

Gwaith ymholi

Beth am gymharu tirweddau’r uwchdir yn y DU?


•  Edrychwch ar rai ffotograffau o Barc Cenedlaethol Eryri.

•  Beth yw’r pethau sy’n debyg a’r pethau sy’n wahanol rhwng Ffigur 2 a’r ffotograffau rydych chi wedi dod o hyd iddynt?

Deall tirweddau cymhleth

Mae llawer o arweddion a thirffurfiau gwahanol ym mhob tirwedd. Yn debyg i jigso, mae’r cyfuniad o’r arweddion gwahanol hyn yn creu tirwedd nodedig ac unigryw ym mhob lle yn y DU.

Edrychwch ar Ffigur 3. Mae’n dangos twyni tywod Ynyslas ar arfordir gorllewinol Cymru. Mae’r dirwedd hon yn ymddangos yn ddigon syml ar yr olwg gyntaf, ond wrth edrych arni’n fwy manwl mae rhai cymhlethdodau’n dod i’r amlwg. Er enghraifft, mae cefnen o dywod ar ganol y ffotograff wedi’i labelu yn A. Mae llystyfiant ar y gefnen. Mae cafn dwfn o dywod noeth o flaen y gefnen yn B. Y tu hwnt i’r gefnen mae rhagor o fanylion – moryd eang ac yna y tu hwnt i’r foryd mae bryniau gogledd Cymru. Nid yw’r twyni tywod eu hunain yn anghyffredin. Mae Ffigur 4 yn dangos bod arweddion tebyg yn perthyn i dirweddau nifer mawr o leoliadau arfordirol.

Ffigur 3 Twyni tywod Ynyslas wrth aber Afon Dyfi.



Tirwedd moryd Afon Dyfi

Yn Ffigur 5, dim ond un arwedd fach o’r dirwedd gymhleth yw’r twyni tywod o edrych arnyn nhw oddi uchod. Mae arwynebedd y twyni tywod yn llai nag un cilometr sgwâr, ond mae’r foryd y tu cefn ar raddfa fwy o lawer. Mae nifer o dirffurfiau afonydd a rhai arfordirol yn yr ardal hon, yn ogystal ag amrywiaeth o ecosystemau. Mae’r dirwedd hon yn ymddangos yn naturiol ond mae llawer o ddylanwadau dynol arni. Mae ffosydd yn draenio llawer o’r tir corsiog yn y foryd ac mae anifeiliaid yn pori ar y tir. Mae twristiaid yn hoffi’r dirwedd ac mae nifer o drefi bach a safleoedd carafanau yno. Y cyfuniad o’r gwahanol arweddion ffisegol a dynol hyn sy’n rhoi’r rhinweddau tirwedd unigryw i foryd Afon Dyfi.


[image: ]

[image: ]

Allwedd

Twyni tywod

Ffigur 4 Dosbarthiad twyni tywod yn y DU.




[image: ]

Ymchwilio i’r cysyniad o le

Mae lle yn gysyniad daearyddol sy’n cael ei ddefnyddio i ddisgrifio’r pethau sy’n gwneud rhywle’n arbennig, yn unigryw neu’n nodedig. Mae llawer o arweddion gwahanol o’r amgylchedd dynol a ffisegol ym mhob lle. Ymhlith y rhain mae arweddion tirwedd a thirnodau, mathau gwahanol o adeiladau lleol, ecosystemau a chynefinoedd, ac arweddion hanesyddol a diwylliannol lleol. Gall pob un o’r arweddion hyn fod yn ddigon cyffredin yn y DU. Fodd bynnag, y cyfuniad unigryw o’r arweddion daearyddol hyn sy’n creu hunaniaeth ar gyfer unrhyw le penodol.

[image: ]




[image: ]

Gweithgareddau


1  Disgrifiwch ddosbarthiad y twyni tywod yn Ffigur 4.




2  a)  Cysylltwch bob label â’r arwedd sydd â’r rhif cywir yn Ffigur 5.

    b)  Esboniwch pam mae’r twyni tywod yn Ffigur 3 a Ffigur 5 yn elfen bwysig o dirwedd moryd Afon Dyfi sy’n helpu i roi ymdeimlad o le iddi.




3  Disgrifiwch dair arwedd wahanol sydd i’w gweld yn Ffigur 7.

Ffigur 5 Golwg oddi uchod o foryd Afon Dyfi, y Canolbarth.

Ecosystemau coetiroedd collddail

Ystumiau ar Afon Dyfi

Twyni tywod yn Ynyslas

Tir pori’r uwchdir a chynefin gweundir

Arweddion y foryd gan gynnwys morfa heli a thir pori defaid

Trefi bach fel Aberdyfi

Tirffurfiau arfordirol – traethau a barrau tywod

Ffigur 6 Tref farchnad fach Machynlleth, tua 9 km o aber Afon Dyfi.

Ffigur 7 Pyllau yn nyffryn Afon Dyfi yn Ynyshir, tua 3 km o aber yr afon.

Gweithgaredd


4  a)  Gwnewch gopi o Ffigur 8 a’i ddefnyddio i gyfrifo sgôr ddeubegwn ar gyfer pob ffotograff.

    b)  Rhannwch eich sgorau ag o leiaf pedwar person arall yn eich dosbarth. Cyfrifwch sgôr gymedrig ar gyfer pob ffotograff.

Ffigur 8 Gosodiadau deubegwn i asesu tirwedd.



Safleoedd pot mêl

Mae miliynau o bobl yn mwynhau gweithgareddau hamdden yng nghefn gwlad. Mae cerdded, rhedeg a beicio yn weithgareddau poblogaidd sy’n dda i’r iechyd. Mae gweithgareddau hamdden hefyd yn dda i’r economi gwledig. Mae pobl sy’n ymweld am y dydd yn gwario arian ar atyniadau lleol, mewn siopau ac ar fwyd a diod; mae ymwelwyr eraill yn aros dros nos mewn gwestai. Mae hyn yn galluogi’r economi gwledig i amrywiaethu – i fentro o fyd ffermio a buddsoddi mewn diwydiannau gwasanaethau sy’n ymwneud â thwristiaid.

Fodd bynnag gall gormod o ymwelwyr achosi problemau. Mae sbwriel, parcio ac erydiad ar lwybrau troed yn faterion mae angen eu rheoli’n ofalus. Mae’r problemau hyn yn gwaethygu wrth i nifer yr ymwelwyr fynd yn uwch na’r gallu i ymdopi sydd gan y lleoliad ac i weithgaredd ddechrau gwneud difrod i’r dirwedd neu i’r ecosystem. Yn fwy na thebyg ni fydd y gallu i ymdopi yn ddigonol yn safleoedd pot mêl y DU. Fel gwenyn o gwmpas pot mêl, mae’r lleoliadau hyn yn denu nifer mawr o ymwelwyr oherwydd eu bod:


•  yn eithriadol o hardd neu ddiddorol

•  yn hawdd eu cyrraedd ar y ffordd fawr ac yn ddigon agos i bobl sy’n byw mewn trefi neu ddinasoedd mwy.



Mae mwyafrif safleoedd pot mêl naturiol y DU mewn naill ai Ardaloedd o Harddwch Naturiol Eithriadol (AHNE) neu Barciau Cenedlaethol y DU.

Allwedd

Ardaloedd o Harddwch Naturiol Eithriadol (AHNE)

Parciau Cenedlaethol (PC)

Ffigur 9 Lleoliad a dosbarthiad Ardaloedd o Harddwch Naturiol Eithriadol (AHNE) a Pharciau Cenedlaethol yng Nghymru a Lloegr. Mae AHNE yn cael eu dewis oherwydd rhinweddau eu golygfeydd ysblennydd.

Ffigur 10 Data am nifer yr ymwelwyr a gwariant ymwelwyr ar gyfer Parciau Cenedlaethol dethol, 2014.

*Nifer y diwrnodau wedi’i dreulio gan ymwelwyr ym mhob Parc Cenedlaethol.

Gweithgareddau


1  Astudiwch Ffigur 9.




    a)  Disgrifiwch leoliad AHNE Bryniau Swydd Amwythig.

    b)  Rhestrwch 5 ardal drefol sydd o fewn 100 km i Barc Cenedlaethol Ardal y Peak.

    c)  Pa Barc Cenedlaethol sydd bellaf i ffwrdd o unrhyw ddinas fawr?




2  Astudiwch Ffigur 10.




    a)  Rhowch ddau reswm pam mae mwy o ymwelwyr yn mynd i rai Parciau Cenedlaethol nag eraill.

    b)  Cyfrifwch faint o arian sy’n cael ei wario fesul diwrnod ymwelwyr ym mhob Parc Cenedlaethol.




3  Disgrifiwch sut mae twristiaeth yn helpu’r economi gwledig i amrywiaethu.

Gwaith ymholi

Beth yw tirweddau nodedig un o’r Parciau Cenedlaethol?

Ymchwiliwch i un o’r Parciau Cenedlaethol yn y DU.


•  Dewiswch 5 ffotograff sy’n crynhoi tirweddau nodedig y Parc Cenedlaethol hwn.

•  Ysgrifennwch erthygl 500 gair a fyddai’n denu ymwelwyr i’r Parc Cenedlaethol hwn.

Atgyweirio erydiad ar lwybrau troed Bannau Brycheiniog

Ardal fynyddig yn Ne Cymru yw Bannau Brycheiniog. Mae’n ardal hynod boblogaidd ymhlith cerddwyr a beicwyr mynydd. Mae rhai o’r llwybrau sy’n cael eu defnyddio amlaf ar dir sy’n eiddo i gyrff cyhoeddus fel Awdurdod y Parc Cenedlaethol a’r Ymddiriedolaeth Genedlaethol. O 2005 i 2015, bu’r Ymddiriedolaeth Genedlaethol wrthi’n atgyweirio 15 km o’r llwybrau hyn. Roedd y gwaith yn cynnwys aildyfu llystyfiant ar bridd noeth ac adfer llystyfiant oedd wedi dirywio. Cafodd dros 75,000 metr sgwâr o lystyfiant ei adfer i gyd. Mae’r Ymddiriedolaeth Genedlaethol yn gobeithio atgyweirio 10 km arall o lwybrau troed lle mae lled yr erydiad yn fwy na 4 m.

Ffigur 11 Gwirfoddolwyr yn atgyweirio llwybr troed ger Pen y Fan ym Mannau Brycheiniog.



Mae’r atgyweirio’n dibynnu’n fawr iawn ar roddion ac ymdrech gwirfoddolwyr. Yn ystod haf 2015, cafodd darn o lwybr yng Nghefn Cwm Llwch, ger Pen y Fan, ei adfer. Mae’r ardal hon yn anghysbell iawn a rhaid oedd defnyddio hofrennydd i gario’r bagiau 1 dunnell fetrig o gerrig i’r safle. Cafodd cyfanswm o 70 o fagiau eu cludo o’r chwarel gerllaw. Mae’r cerrig yn cael eu gosod yn unionsyth yn y ddaear a’u pacio’n dynn i greu llwybr sy’n edrych yn naturiol ac sy’n para’n dda. Ar ôl creu’r llwybr, mae modd aildyfu llystyfiant ar hyd yr ochrau. Mae’r gwaith o reoli’r llwybrau troed ym Mannau Brycheiniog yn costio tua £100,000 bob blwyddyn i’r Ymddiriedolaeth Genedlaethol yn unig.

Ffigur 12 Pethau sy’n achosi erydiad ar lwybrau troed.

Planhigion yn marw

Pridd yn agored i ddŵr glaw

Pridd yn erydu oherwydd dŵr glaw yn tasgu ac erydiad gylïau

Y llwybr yn mynd yn fwyfwy llydan

Mae’r planhigion yn fyr ac yn dirywio am fod pobl yn sathru arnynt

Mae cerddwyr yn osgoi’r llaid ar ganol y llwybr ac yn cerdded ar yr ochrau

Cerrig yn dod i’r wyneb wrth i’r pridd erydu

Gweithgareddau


4  Esboniwch pam mae’n anodd atgyweirio amgylchedd sy’n debyg i’r un yn Ffigur 11.




5  a)  Gwnewch gopi o Ffigur 12.

    b)  Rhowch label addas ar gyfer pob cam o’r diagram.

    c)  Copïwch y gosodiadau sydd islaw’r diagram a’u rhoi mewn trefn i ddangos pam mae’r llwybr yn lledu dros amser.




6  Awgrymwch pam mae’n bwysig rheoli effeithiau erydiad ar lwybrau troed.

Rheoli tirweddau nodedig

Mae cefn gwlad y DU yn cael ei reoli gan dirfeddianwyr. Mae ffermwyr yn rheoli eu tir i gynhyrchu bwyd a diogelu cynefinoedd a bywyd gwyllt. Mae Parciau Cenedlaethol ac AHNE y DU yn cael eu rheoli’n ofalus. Mae hyn er mwyn sicrhau bod rhinweddau arbennig ac unigryw y tirweddau, y bywyd gwyllt a’r dreftadaeth ddiwylliannol yn cael eu cydnabod a’u diogelu. Tîm bach o staff amser llawn a grŵp mawr o wirfoddolwyr sy’n gwneud y gwaith. Mae gan bob un o AHNE y DU gynllun rheoli 5 mlynedd sy’n nodi’r camau gweithredu mae angen eu cyflawni.

Rheoli AHNE Bryniau Clwyd a Dyffryn Dyfrdwy

Uwchdir calchfaen yng ngogledd-ddwyrain Cymru yw Bryniau Clwyd. Mae’n ardal boblogaidd i ymwelwyr, gyda thua 4.5 miliwn o bobl yn byw o fewn taith car 90 munud i’r ardal. Mae’r dirwedd nodedig, sydd i’w gweld yn Ffigur 14, yn dangos pwysigrwydd ei daeareg. Mae’r galchfaen yn gwrthsefyll erydiad ac yn ffurfio sgarpiau serth â llethrau sgri hirion oddi tanynt. Uwchben y sgarp, mae’r priddoedd calchfaen ar y llwyfandir yn denau ac mae’r planhigion yn arbenigol. Mae tirweddau calchfaen yn eithaf anghyffredin yn y DU. Mae eu dosbarthiad i’w weld yn Ffigur 15.

Ffigur 13 Lleoliad AHNE a gwarchodfeydd biosffer yng Nghymru a’r cyffiniau.

Ffigur 14 Tirwedd galchfaen Eglwyseg yn AHNE Bryniau Clwyd, Cymru.

Allwedd

Calchfaen, clogwyni mewndirol a sgri

Ffigur 15 Dosbarthiad calchbalmentydd yn y DU.

Gweithgareddau


1  Dewiswch label priodol ar gyfer pob un o’r arweddion, o 1 i 6, yn Ffigur 14.




2  a)  Disgrifiwch ddosbarthiad calchbalmentydd yn y DU.

    b)  Er bod y calchbalmant yn Ffigur 14 i’w weld mewn lleoedd eraill, esboniwch pam mae’r arwedd hon yn helpu i roi ymdeimlad o le i Eglwyseg.

Ffigur 16 Dyfyniad o Gynllun Gweithredu AHNE Bryniau Clwyd.

Ffigur 17 Gofynnwyd i fusnesau twristiaid roi sgôr i bob gweithgaredd ar raddfa o un i bump. Mae sgôr o un yn dynodi rhywbeth sy’n ‘bwysig i’r rhan fwyaf o fy ymwelwyr’ a sgôr o bump yn dynodi rhywbeth sydd ‘ddim yn bwysig i unrhyw un o fy ymwelwyr’.

Ffigur 18 Rhai pwyntiau gweithredu o gynllun rheoli AHNE Bryniau Swydd Amwythig ar gyfer 2014–19.

Ansawdd a chymeriad arbennig y dirwedd

Dechrau monitro drwy dynnu ffotograffau o olygfeydd pwysig o fannau sefydlog

Cydweithio â chwmnïau pŵer i dynnu’r llinellau trydan uwchben a’u rhoi o dan y ddaear yn y lleoliadau mwyaf sensitif

Trefnu un diwrnod y flwyddyn pan fydd gofyn i gymunedau lleol rannu eu cyfoeth o wybodaeth am yr ardal

Mynediad a hamdden

Gwella arwyddion drwy adnewyddu mynegbyst a gosod rhai newydd

Gwella mynediad drwy leihau nifer y camfeydd neu osod gatiau mochyn yn eu lle

Monitro erydiad ar lwybrau troed mewn ardaloedd allweddol (e.e. o gwmpas bryngaerau) a gwneud un project erydu bob blwyddyn

Diwylliant a phobl

Gwrthwynebu cynigion datblygu sy’n arwain at golli cyfleusterau cymunedol, fel siopau a thafarnau lleol

Archwilio opsiynau er mwyn sicrhau gwasanaeth ffôn symudol cyson ym mhob rhan o’r AHNE, a datrys problem ‘mannau gwael’ heb achosi niwed i gymeriad a golwg yr ardal

Cydweithio ag awdurdodau cynllunio a thai lleol i hyrwyddo cynlluniau tai fforddiadwy ar gyfer pobl leol

Gweithgareddau


3  Defnyddiwch Ffigur 16 i ddisgrifio sut mae arweddion daearegol, daearyddol a diwylliannol y dirwedd yn denu ymwelwyr i’r AHNE hon.

4  Dewiswch dechneg briodol i gyflwyno’r data yn Ffigur 17.




5  a)  Trafodwch y naw pwynt gweithredu yn Ffigur 18.

    b)  Gwnewch ddiagram diemwnt naw (fel yr un ar dudalen 83) a rhowch y pwyntiau gweithredu yn y diagram. Rhowch y pwyntiau pwysicaf yn eich barn chi ar frig y diagram.

    c)  Esboniwch pam rydych chi wedi dewis y tri phwynt gweithredu uchaf. Dylech esbonio sut bydd y pwyntiau rydych chi wedi eu dewis yn helpu i warchod neu i gydnabod tirweddau, bywyd gwyllt neu gymunedau/treftadaeth leol.

Ymchwilio i ddefnydd ymwelwyr o safle pot mêl

Cefnen greigiog yw’r Stiperstones yn AHNE Bryniau Swydd Amwythig. Mae’r AHNE hon o fewn pellter gyrru hawdd i drefi a dinasoedd Gorllewin Canolbarth Lloegr. Nid yw’r bryniau’n fawr: mae copaon y rhan fwyaf ohonynt tua 400 m uwchben lefel y môr. Nid yw’r llethrau’n rhy serth ac felly mae cerddwyr a beicwyr o bob gallu ac oed yn gallu eu dringo.

Mae priddoedd y Stiperstones yn arbennig o denau. Yn wir, mae brigiadau creigiog, tyrrau, yn ymwthio allan ar hyd copa’r gefnen. Mae pobl yn cerdded i fyny i’r copa er mwyn dringo dros y tyrrau ac edmygu’r olygfa. Fodd bynnag, mae sathru ar hyd yr un llwybrau wedi difrodi’r llystyfiant ac wedi erydu’r pridd. Gallwch chi weld olion erydiad ar y llwybrau troed yn Ffigur 20.

Strategaethau samplu

Set o ddata yw sampl sy’n dangos i ni beth sy’n digwydd heb i ni orfod cofnodi pob peth. Mae’n rhaid i’r sampl fod yn gynrychiadol – hynny yw, adlewyrchu’r sefyllfa gyfan yn deg. Mae’n hanfodol bod y sampl yn ddiduedd. Mae tair prif strategaeth samplu i’w gweld yn Ffigur 19. Yn ogystal, mae samplu weithiau yn gallu bod yn ‘oportiwnistaidd’. Yn achos samplu oportiwnistaidd, mae’r sampl wedi ei ddewis gan ei fod yn gyfleus ac ar gael yn hawdd neu’n ddiogel. Er enghraifft, mae pwyntiau samplu ar hyd afon yn cael eu dewis fel arfer gan fod caniatâd wedi ei roi i fynd i’r afon (mae’r perchennog wedi cytuno) ac mae’n ddiogel gwneud hynny. Y broblem gyda’r math hwn o samplu yw y gall fod yn annheg neu ddangos tuedd, ac felly efallai nad yw eich sampl yn gynrychiadol.

Beth yw’r gwahaniaeth rhwng data meintiol a data ansoddol?

Mae daearyddwyr yn gallu casglu pob math o ddata gwahanol wrth wneud ymholiad gwaith maes, ond bydd y data bob amser yn perthyn i un o ddau gategori:

Data meintiol yw gwybodaeth y mae’n bosibl ei mesur a’i chofnodi fel rhifau. Mae cyfrif traffig, mesur lled a chyflymder afon neu fesur maint cerrig mân ar draeth i gyd yn enghreifftiau o ddata meintiol.

Data ansoddol yw gwybodaeth sydd ddim yn rhifol. Gallwch gasglu data ansoddol mewn llawer o ffyrdd – er enghraifft, tynnu ffotograffau, gwneud brasluniau maes neu gymryd recordiadau fideo neu sain. Mae cyfweld pobl i ofyn am eu barn a’u safbwyntiau ar fater hefyd yn enghraifft o gasglu data ansoddol. Mae’r dechneg ddeubegwn (tudalen 104) yn ffordd o geisio casglu barn pobl gan ddefnyddio dull mwy meintiol.

Ffigur 19 Strategaethau samplu.



Defnyddio rheolydd i ymchwilio i effaith sathru

Mae Ffigur 20 yn dangos yn glir y gwahaniaeth mewn llystyfiant rhwng ardaloedd lle mae ymwelwyr wedi bod yn eu sathru’n drwm ac ardaloedd lle nad oes pobl wedi bod yn cerdded. Fodd bynnag, fel mae Ffigur 12 (tudalen 5) yn ei awgrymu, mae pobl yn cerdded drwy lystyfiant bob ochr i’r llwybr i osgoi cerdded ar gerrig anwastad. Mae hyn yn arwain at gwestiwn ymholi: oes mwy o berygl i rai rhywogaethau o blanhigion nag eraill?

Oes mwy o berygl i rai rhywogaethau o blanhigion nag eraill?

Os oes, efallai y gwelwch fod canran is o rai planhigion yn tyfu’n union wrth ochr y llwybr oherwydd bod y sathru wedi eu difrodi. I ganfod yr ateb byddai’n rhaid i chi drefnu rheolydd – arbrawf i ddarganfod y swm cyfartalog o bob rhywogaeth o blanhigyn. Dyma beth y byddech chi’n ei wneud:

Cam 1: Defnyddiwch gwadrad i fesur canran amrywiol blanhigion mewn ardal sydd i ffwrdd o’r llwybr ac nid yw sathru’n effeithio arni. Grid metel neu blastig yw cwadrad sydd fel arfer tua hanner metr o un ochr i’r llall. Gallwch amcangyfrif canran pob planhigyn ym mhob cwadrad. Cymerwch o leiaf 5 mesur rheoli mewn lleoedd gwahanol ac yna cyfrifwch y canran cymedrig ar gyfer pob planhigyn yn yr ardaloedd hyn.

Cam 2: Gosodwch drawslun (gweler tudalen 188) ar draws y llwybr. Bydd angen i chi ddechrau a gorffen y trawslun sawl metr i ffwrdd o’r darn o lwybr sydd wedi erydu. Mae hyn er mwyn sicrhau eich bod yn samplu’r planhigion wrth ochr yr ardal sydd wedi cael ei sathru. Bydd angen i bob cwadrad fod 2 m oddi wrth ei gilydd ar hyd y trawslun.

[image: ]




[image: ]
Ffigur 20 Nid yw erydiad ar lwybrau troed yn broblem gyffredin yn AHNE Bryniau Swydd Amwythig ond mae’n broblem leol ar gefnen y Stiperstones.

Ffigur 21 Canran o bob math o lystyfiant yn y cwadradau rheoli.

Ffigur 22 Canran o bob math o lystyfiant ym mhob cwadrad; roedd pob cwadrad 2 m oddi wrth ei gilydd.

Gweithgaredd


1  Sut mae sathru yn effeithio ar rywogaethau gwahanol o blanhigion?




    a)  Defnyddiwch y data yn Ffigur 21 i gyfrifo canran cymedrig pob planhigyn yn y rheolydd.

    b)  Dewiswch dechneg addas i gyflwyno’r data yn Ffigur 22. gweler tudalen 189 i weld sut mae lluniadu diagram barcut.

    c)  Pa gasgliadau gallwch chi ddod iddyn nhw am effaith sathru ar blanhigion llus a grug wrth ochr y llwybr?

Gwaith ymholi

Sut byddech chi’n mynd ati i lunio ymholiad i’r hyn sy’n rhoi ymdeimlad o hunaniaeth i’ch ardal leol? Pa ddata meintiol ac ansoddol gallech chi eu casglu?

Datblygu cwestiwn ymholi

Dychmygwch eich bod ar fin mynd ar daith maes i’r Stiperstones. Mae angen cwestiwn ymholi ar gyfer eich ymholiad. Yn gyntaf, mae angen i chi ddod i ddeall naws y lle a’r problemau sydd yno. Mae’n syniad da defnyddio’r rhyngrwyd i ddarllen am AHNE Bryniau Swydd Amwythig, neu ddefnyddio Google Maps neu Google Street View i ymchwilio i leoliad eich gwaith maes cyn eich ymweliad. Wedyn gallwch chi ddatblygu cwestiynau ymholi posibl. Er enghraifft:

Pa effaith mae ymwelwyr yn ei chael ar yr amgylchedd yn y Stiperstones?

Mae’n bosibl rhannu’r cwestiwn hwn yn is-gwestiynau llai i helpu i roi strwythur iddo:


1  Beth rydyn ni’n ei wybod am yr ymwelwyr sy’n mynd i’r Stiperstones?

2  Sut amgylchedd sydd yn y Stiperstones?

3  Sut mae’r ymwelwyr wedi effeithio ar yr amgylchedd yn y Stiperstones?



[image: ]



Defnyddio holiaduron

Mae holiaduron yn ffordd gyflym o gasglu barn pobl neu o gofnodi eu hymddygiad. Er hynny, mae holiaduron yn oddrychol. Allwch chi ddim bod yn siŵr bod pobl wedi bod yn onest wrth ateb eich cwestiynau. Gallwch chi ofyn cwestiynau caeedig neu gwestiynau agored. Wrth ofyn cwestiynau caeedig bydd angen i chi greu rhai atebion posibl, a bydd pobl wedyn yn dewis un o’r atebion hyn. Mae cwestiynau caeedig yn gyflym ac yn hawdd i bobl eu hateb, ac mae’n hawdd cyflwyno’r canlyniadau wedyn. Fodd bynnag, mae’r ymatebwyr yn cael eu cyfyngu i’r opsiynau rydych chi wedi’u dewis ar eu cyfer yn barod. Mae cwestiynau agored yn gadael i bobl ateb yn rhydd ym mha ffordd bynnag yr hoffent wneud hynny. Maen nhw’n gallu bod yn ddefnyddiol iawn gan eu bod yn gadael i bobl siarad yn rhydd am y pwnc, ond mae dadansoddi’r atebion yn gallu bod yn fwy anodd.


[image: ]
Ffigur 23 Sgorau asesu effaith amgylcheddol; pwyntiau samplu bob 100 m o’r maes parcio o dan gefnen y Stiperstones.

Gweithgareddau


1  Defnyddiwch Ffigur 9 (tudalen 4) i ddisgrifio lleoliad AHNE Bryniau Swydd Amwythig.

2  Awgrymwch ddau reswm gwahanol pam mae’r lle mor boblogaidd gydag ymwelwyr o Birmingham sy’n dod am y dydd.

3  Astudiwch y cwestiwn ymholi canlynol am y Stiperstones:
Pa effaith mae ymwelwyr yn ei chael ar yr amgylchedd yn y Stiperstones?




    a)  Awgrymwch un ffordd o newid y cwestiwn ymholi er mwyn i chi allu ymchwilio i’r effaith bosibl y mae ymwelwyr yn ei chael ar fusnesau yn AHNE Bryniau Swydd Amwythig.

    b)  Sut byddech chi’n newid yr is-gwestiynau?

Prosesu a chyflwyno tystiolaeth

Gallwch chi brosesu data mewn sawl ffordd, er enghraifft drwy gyfrifo:


•  cyfansymiau a chanrannau

•  cyfartaleddau (cymedr, modd neu ganolrif)

•  uchafswm, isafswm ac amrediadau rhyngchwartel (gweler tudalen 17).



Mae angen i chi gyflwyno eich data gan ddefnyddio technegau priodol i’ch helpu chi i nodi unrhyw batrymau neu dueddiadau. Dyma rai cwestiynau i’w hystyried wrth ddewis techneg.


•  Ydy’r data wedi eu mynegi fel gwerthoedd gwirioneddol neu fel canrannau? Gallech chi ddefnyddio siartiau bloc ar gyfer gwerthoedd gwirioneddol a siartiau cylch i ddangos canrannau.

•  Ydy’r data’n arwahanol neu’n ddi-dor? Dylech chi ddefnyddio graff bloc i ddangos data arwahanol a graff llinell i ddangos data di-dor.

•  Ydy’r data’n dweud rhywbeth wrthych chi am y lleoedd gwahanol? Os ydyn nhw, ydych chi’n gallu gosod eich siartiau bloc neu siartiau cylch ar fap sylfaen?

•  Oes gennych chi ddwy set o ddata sy’n perthyn i’w gilydd? Os oes, a fyddai graff gwasgariad (tudalen 267) yn dangos perthynas?



Dadansoddi’r dystiolaeth

Ystyr dadansoddi yw astudio’r data a dod o hyd i unrhyw batrymau neu dueddiadau. Er enghraifft:


•  Ydy’r data’n cynyddu, yn lleihau neu’n gyson yn ystod eich arolygon?

•  Oes unrhyw ddata sydd ddim yn dilyn y patrwm? Anomaleddau yw’r rhain. Allwch chi esbonio’r rheswm drostyn nhw?

•  Sut mae’r data’n cysylltu â’r safleoedd yn y lleoliad? Ydy’r data’n dangos patrwm gofodol? Mewn geiriau eraill, ydy’r patrymau a welwch chi yn amrywio yng nghyd-destun gofod?



Gwerthuso eich ymholiad

Ystyr gwerthuso yw asesu cryfderau a gwendidau pob cam o’ch ymholiad. Gallai eich gwerthusiad ddilyn y camau canlynol:


•  Cam 1: A wnaethoch chi ofyn y cwestiwn cywir i ddechrau? Oeddech chi’n gallu casglu’r math cywir o ddata er mwyn gallu dod i gasgliadau?

•  Cam 2: Oedd eich data chi’n gynrychiadol ac yn ddibynadwy? Os gwnaethoch chi ddefnyddio holiaduron, a gawsoch chi ddigon o atebion er mwyn gallu cyflwyno barn y cyhoedd yn gywir? Os gwnaethoch chi ddefnyddio data o’r rhyngrwyd neu o ffynhonnell arall, ydych chi’n hyderus bod y ffynhonnell yn ddilys? Oes posibilrwydd bod y wybodaeth yn dangos tuedd?

•  Cam 3: Oedd yr ymholiad wedi ei gynllunio’n dda? Cofiwch mai mater o gynllunio gwael, ac nid camgymeriad dynol, yw peidio â chasglu digon o ddata, peidio â chael digon o amser i orffen neu beidio â rhoi digon o ymdrech i’r gwaith. Sut gallech chi wella eich ymholiad pe byddech chi’n ei wneud unwaith eto?

•  Cam 4: Oes cwestiynau eraill mae angen eu hateb? Sut gallech chi estyn yr ymholiad ymhellach?

Gweithgaredd


4  Astudiwch Ffigur 23.




    a)  Pa fath o samplu a ddefnyddiwyd i gasglu’r data hyn?

    b)  Awgrymwch ragdybiaeth sy’n cysylltu’r pellter o’r maes parcio â’r effeithiau amgylcheddol.

    c)  Cyflwynwch y data gan ddefnyddio dwy dechneg wahanol.

  ch)  Beth yw cryfderau a chyfyngiadau’r ddwy dechneg hon?

Gwaith ymholi

Ar gyfer safle pot mêl rydych chi’n gyfarwydd ag ef:


•  Datblygwch gwestiwn y gallech chi ei astudio.

•  Pa ddata gallech chi eu casglu?

•  Pa strategaethau samplu byddech chi’n eu defnyddio? Pam?

•  Pa dechnegau dadansoddi a chyflwyno gallech chi eu defnyddio?

